R E L A C I O N
PËR 
PROJEKTLIGJIN “PËR ADERIMIN E REPUBLIKËS 
SË SHQIPËRISË NË KONVENTËN E TAMPERES “PËR SIGURIMIN 
E BURIMEVE TË TELEKOMUNIKACIONIT PËR ZVOGËLIMIN 
E FATKEQËSIVE DHE OPERACIONET E NDIHMËS””
Propozimi i projektligjit “Për aderimin në konventën e Tamperes, “Për sigurimin e burimeve të telekomunikacionit për zvogëlimin e fatkeqësive dhe operacionet e ndihmës””, vjen si nevojë për plotësimin e kuadrit ligjor, për shfrytëzimin dhe përdorimin e telekomunikacioneve në dhënien dhe marrjen e ndihmës humanitare ndërkombëtare, në raste fatkeqësish, si edhe për parandalimin e tyre në vendet palë të konventës.

Depozituesi i konventës është Sekretari i Përgjithshëm i Kombeve të Bashkuara. Koordinatori operacional për këtë konventë është koordinatori për operacionet e emergjencave të Kombeve të Bashkuara, që bashkëpunon ngushtë me Bashkimin Ndërkombëtar të Telekomunikacioneve (ITU).

Konventa e Tamperes “Për sigurimin e burimeve të telekomunikacionit për zvogëlimin e fatkeqësive dhe operacionet e ndihmës”, ka hyrë në fuqi në datën 8 janar të vitit 2005, është nënshkruar nga 60 vende dhe ratifikuar     nga 47. 

Nga eksperienca ndërkombëtare, përdorimi i pajisjeve ndërkufitare të telekomunikacionit nga organizatat ndërkombëtare, në raste fatkeqësish, zakonisht ka ndeshur në barriera rregullatore, të cilat vështirësojnë importimin dhe shpërndarjen e pajisjeve të telekomunikacionit për emergjenca, pa pëlqimin paraprak të autoriteteve lokale. Si rezultat i kësaj situate, u pa e nevojshme nga Kombet e Bashkuara dhe ITU-ja, hartimi i një konvente ku të përcaktohen kushtet dhe kriteret e shtetit palë kërkues të ndihmës, duke synuar lehtësimin e përdorimit të pajisjeve të telekomunikacionit, për t’i ardhur në ndihmë popullsisë që është në nevojat ekstreme nga fatkeqësi të ndryshme.

Konventa synon zvogëlimin e barrierave rregullatore në rastet e dhënies së ndihmës ndërkombëtare, mbrojtjen e interesave të palëve kërkuese dhe ofruese të ndihmës, si edhe mbrojtjen e ofruesve të asistencës së telekomunikacioneve, gjatë qëndrimit të tyre në vendet kërkuese, duke ruajtur të drejtën e palës kërkuese për mbikëqyrjen e asistencës. Konventa parashikon krijimin e marrëveshjeve dypalëshe ndërmjet ofruesve të ndihmës dhe shtetit kërkues ose marrës të ndihmës, në raste të fatkeqësive. 

Një përdorim i tillë mund të përfshijë, por nuk kufizohet në:
a) vendosjen e pajisjeve të telekomunikacioneve, tokësore dhe satelitore, për të parashikuar, monitoruar dhe siguruar informacion, për rreziqet natyrore, ato për shëndetin dhe katastrofat;

b) shpërndarjen e informacionit për rreziqet natyrore, ato për shëndetin dhe fatkeqësitë, midis shteteve palë dhe me shtetet e tjera, subjektet joshtetërore dhe organizatat ndërqeveritare, si edhe shpërndarjen e një informacioni të tillë për publikun, veçanërisht për komunitetet në rrezik;

c) ofrimin e ndihmës së shpejtë të telekomunikacionit, për të zvogëluar ndikimin e një fatkeqësie; 

ç)
instalimin dhe funksionimin e burimeve të besueshme të telekomunikacioneve, për t’u përdorur nga organizatat e ndihmës dhe mbështetjes humanitare.

Për të lehtësuar përdorimin e burimeve të telekomunikacionit, shtetet palë mund të lidhin marrëveshje ose kontrata shtesë dypalëshe ose shumëpalëshe.

Shtetet palë i kërkojnë koordinatorit operativ, në konsultim me Bashkimin Ndërkombëtar të Telekomunikacioneve, depozituesit, subjekteve të tjera të Kombeve të Bashkuara dhe organizatave ndërqeveritare e joqeveritare përkatëse të bëjnë përpjekje maksimale, në përputhje me dispozitat e kësaj konvente,:
a) për të zhvilluar, në konsultim me shtetet palë, marrëveshjet model që mund të përdoren për të siguruar një bazë për marrëveshjet shumëkombëshe dhe dypalëshe, duke lehtësuar ofrimin e burimeve të telekomunikacioneve për zvogëlimin dhe lehtësimin e fatkeqësive;

b) për të vënë në dispozicion marrëveshjet model, praktikat më të mira dhe informacionin tjetër përkatës për shtetet palë, shtetet e tjera, subjektet joqeveritare dhe organizatat ndërqeveritare lidhur me ofrimin e burimeve të telekomunikacionit për zvogëlimin dhe lehtësimin e fatkeqësive me anë të mjeteve elektronike dhe mekanizmave të tjerë të përshtatshëm;

c) për të zhvilluar, operuar dhe ruajtur procedurat e mbledhjes dhe shpërndarjes së informacionit dhe sistemet e nevojshme për zbatimin e kësaj konvente; 

ç)
për të informuar shtetet për kushtet e kësaj konvente, për të lehtësuar dhe mbështetur bashkëpunimin ndërmjet shteteve palë të konventës.

Shtetet palë bashkëpunojnë midis tyre për të përmirësuar aftësinë e organizatave qeveritare, subjekteve joshtetërore dhe organizatave ndërqeveritare, për të krijuar mekanizmat për trajnimin lidhur me përdorimin dhe operimin e pajisjeve, si dhe për ngritjen e kurseve udhëzuese (mësimore) për zhvillimin, projektimin e ndërtimin e shërbimeve të telekomunikacioneve të emergjencës për parandalimin, monitorimin dhe zvogëlimin e fatkeqësive.

Konventa përshkruan procedurat për kërkesat dhe sigurimin e asistencës së telekomunikacionit, duke njohur të drejtën e vendit për të drejtuar, kontrolluar dhe bashkërenduar punën për sigurimin e asistencës nën autoritetin e kësaj konvente, brenda territorit të vet. Ajo përcakton elementet dhe aspektet specifike për sigurimin e asistencës së telekomunikacionit, si asistencë në pajisje fundore. U kërkohet shteteve të bëjnë një inventar të burimeve, si humane dhe materiale, që kanë në dispozicion për përballimin dhe lehtësimin e fatkeqësive, si edhe të hartojnë një plan veprimi për telekomunikacionin, që identifikon hapat e nevojshëm për të vendosur këto burime.

Konventa ka, gjithsej, 17 nene, me këtë përmbajtje:

· Hyrja, shpjegon rolin thelbësor të telekomunikacioneve në sigurimin e ndihmës  humanitare dhe shpjegon, gjithashtu, nevojën për lehtësimin e sigurimit të saj.

· Neni 1, jep përkufizimet e përdorura në konventë.

· Neni 2, përcakton koordinatorin operacional, koordinatorin e operacioneve të emergjencave të Kombeve te Bashkuara. 

· Neni 3, jep dispozita të përgjithshme për bashkëpunimin midis shteteve dhe partnerëve të tjerë.

· Neni 4, jep procedurat që duhen ndjekur për kërkimin e asistencës në telekomunikacion nga pala shtetkërkuese.

· Neni 5, përcakton imunitetet, privilegjet dhe lehtësirat që duhet të sigurohen nga pala shtetkërkuese për ofruesin e asistencës së telekomunikacioneve.

· Nenet 6-8, përcaktojnë elementet specifike dhe aspektet e sigurimit të asistencës në telekomunikacion.

· Neni 9, përcakton elementet bërthamë të konventës, si: heqja e barrierave rregullatore për sigurimin e asistencës.

· Nenet 10-17, përfshijnë dispozita standarte si: marrëdhënia e kësaj konvente me marrëveshje të tjera ndërkombëtare (mosrënia në konflikt), zgjidhja e mosmarrëveshjeve, hyrja në fuqi, depozitimi, rezervimi etj.

Aderimi në këtë konventë nuk sjell efekte financiare në momentin që shteti bëhet palë në konventë, por, në nenin 7, parashikon rregullat për pagesat dhe rimbursimin e kostove, në rast marrje të shërbimit të ndihmës në rastet e emergjencës, kur kjo kërkohet dhe pranohet nga një vend kërkues. Gjithashtu, 

në këtë nen, konventa përcakton kërkesat që duhen përmbushur në rastet kur, ndër të tjera, kërkohet respektimi i parimeve të Kombeve të Bashkuara lidhur me ndihmën humanitare. 

Në pikën 5, të nenit 7, të konventës, përcaktohet se asnjë shtet palë nuk do të jetë i detyruar të bëjë pagesë ose rimbursim të kostove dhe tarifave, sipas kësaj konvente, pa shprehur fillimisht pëlqimin e tij për kushtet e parashikuara nga një shtet palë ndihmues.

Aderimi në këtë konventë plotëson kuadrin ligjor ekzistues që rregullon emergjencat civile dhe kuadrin ligjor të komunikimeve elektronike. 
Gjithashtu, aderimi i Republikës së Shqipërisë në këtë konventë është i dobishëm, në rast se vendi ynë do të ndodhet në kushte të emergjencës, duke hapur mundësinë për të përfituar nga ofrimi i ndihmës së telekomunikacioneve për zvogëlimin dhe lehtësimin e fatkeqësive, sipas normave dhe procedurave të përcaktuara në këtë konventë, por njëkohësisht dhe të japë ndihmesë, nëse kjo do të kërkohet nga vendet e tjera palë të konventës.

Institucioni zbatues i konventës është ministri për Inovacionin dhe Administratën Publike.  

